Droogte: Noord-Kaap kry eerste reën in 5 jaarReën in Vanwyksvlei. (Foto: Facebook) Die eerste behoorlike reën in vyf jaar het gister in dele van die droogtegeteisterde Noord-Kaap uitgesak. Volgens inligting deur die Suid-Afrikaanse Weerdiens het dit Donderdag in en om Vanwyksvlei tot soveel as 40 mm gereën. Griekwastad het Maandag op plekke tot meer as 25 mm reën gekry en in Kimberley is 10 mm reën Maandagmiddag gemeet. Maroela Media het dié gebiede verlede week besoek as deel van ŉ droogtetoer. Toe het boere aan Maroela Media vertel hulle moes meer as die helfte van hul kudde afstaan weens die droogte en dat boervroue hul mans se wapens wegsteek uit vrees dat hul donker gemoed die oorhand kry. Deon Oberholzer, ’n inwoner van Vanwyksvlei, sê die mense op die dorp sien die reën as ŉ positiewe teken. “Die inwoners se gemoed is baie beter. Hierdie is ŉ begin wat ons hoop sal aanhou. Ons hoop en bid vir opvolgreën, nie net op die plase nie, maar in die hele omgewing.” Volgens nog ŉ inwoner van Vanwyksvlei is daar plase wat ongeveer 25 mm reën gekry het. “Sommige gedeeltes is nog net stofnat, ander gedeeltes is al lekker modder. Die wolke lyk nog belowend. Dit gee ŉ mens weer hoop” Droogte in Vanwyksvlei. Foto: Elaine Krige Nicol Jansen, president van Agri Noord-Kaap, sê hulle is net so dankbaar vir die eerste reën wat in die Vanwyksvlei-distrik en ander dele geval het, veral omdat hy ook presies ŉ week gelede daar was en so intens bewus geword het van die enorme nood weens die rampdroogte. “Ons het egter nog ŉ baie ver pad om te stap om by die gemiddelde reënval van 180 mm per jaar uit te kom om die nodige verligting te bring. Dit is ook broodnodig vir die veld om te kan herstel. Ons sal steeds doen wat ons moet en voortgaan om droogtehulp in daardie omgewings te voorsien totdat daar weer genoeg natuurlike weiding in die veld is,” sê Jansen. Koos van der Ryst, nasionale voorsitter van die Rooivleisprodusente-organisasie, sê produsente is baie dankbaar vir die reën. Die wydverspreide reën in die noorde van die land behoort druk op die markte te verlig, terwyl sekere droogtegeteisterde gebiede ook reën gehad het. Hy sê sommige van die plase in dié omgewing het egter steeds nie ŉ druppel reën ontvang nie. “Droogtehulp en -ondersteuning bly noodsaaklik in die droogtegebiede waar dit nog baie tyd gaan neem om te herstel en nog baie reën broodnodig is.” Hy sê nóg positiewe nuus vir die vleisbedryf is dat daar in die afgelope week nie nuwe uitbrake van bek-en-klouseer was nie. “Die volgende 21 dae sal bepalend wees om beheermaatreëls te heroorweeg. Ten spyte van bek-en-klouseer kon ons handelsvennote oortuig word dat die siekte se verspreiding onder beheer is, en dat uitvoere onverstoord kan voortgaan,” sê Van der Ryst.